b'\n_START_ARTICLE_\nNu\xc5\xa1ka Dra\xc5\xa1\xc4\x8dek\n_START_SECTION_\n\xc5\xbdivljenjepis\n_START_PARAGRAPH_\nRade\xc4\x8danka, ki je del otro\xc5\xa1tva pre\xc5\xbeivela v Kr\xc5\xa1kem, kjer je obiskovala prvi razred O\xc5\xa0 Jurija Dalmatina, nato pa se je s star\xc5\xa1i znova preselila v Rade\xc4\x8de. \xc5\xa0ir\xc5\xa1i slovenski javnosti je postala znana po zmagi v drugi sezoni televizijskega pevskega tekmovanja Bodi idol (2004). Nastopila je na mnogih slovenskih pa tudi tujih festivalih, na katerih je bila kar nekajkrat nagrajena. Do leta 2008 je bila \xc4\x8dlanica pevskega zbora Perpetuum Jazzile._NEWLINE_Aprila 2008 je z radijskim voditeljem Juretom Se\xc5\xa1kom zmagala v prvi seriji oddaje Zvezde pojejo, konec leta pa sta slavila tudi v superfinalu, v katerem so se pomerili zmagovalci vseh treh serij \xc5\xa1ova. 2010\xe2\x80\x932011 je sodelovala v tv-oddaji Parada, v kateri so pevci prepevali slovenske evergreene. Od marca do maja 2015 je bila del priljubljene oddaje Znan obraz ima svoj glas._NEWLINE_Konec leta 2009 je iz\xc5\xa1el njen albumski prvenec Svet je tvoj oz. Svijet je predivno mjesto v slovenskem in hrva\xc5\xa1kem jeziku._NEWLINE_V slovenski sinhronizirani razli\xc4\x8dici animiranega filma Frozen (Ledeno kraljestvo) je posodila glas glavni junakinji Elzi in v sloven\xc5\xa1\xc4\x8dini zapela pesem \xc2\xbbLet It Go\xc2\xab\xc2\xa0(Za\xc5\xbeivim)._NEWLINE_Osvojila je naziv femme fatale 2015.\n_START_SECTION_\n\xc5\xa0olanje\n_START_PARAGRAPH_\nPo zaklju\xc4\x8deni gimnaziji v Celju se je vpisala na Fakulteto za dru\xc5\xbebene vede v Ljubljani (smer mednarodni odnosi), kjer je diplomirala leta 2005. Leta 2009 se je vpisala na ljubljansko Akademijo za glasbo, in sicer na \xc5\xa1tudij petja pri prof. Matja\xc5\xbeu Robavsu, \xc4\x8dlanu tria Eroika, pri katerem se je solopetja za\xc4\x8dela u\xc4\x8diti \xc5\xbee leta 2003. 2016 je na omenjeni akademiji kon\xc4\x8dala magistrski \xc5\xa1tudij na Oddelku za petje. Je mezzosopranistka.'